
VENDIM
Nr. 169, datë 16.7.2025

PËR MIRATIMIN E RREGULLORES “MBI ZHVILLIMIN E PROCEDURAVE PËR RIVLERËSIMIN E SUBJEKTEVE NGA KËSHILLI I LARTË GJYQËSOR DHE KËSHILLI I LARTË I PROKURORISË”

Bazuar në nenet 149, pika 1, 149/a, pika 1, germa “e”, 179/b dhe aneksin “Rivlerësimi kalimtar i gjyqtarëve dhe prokurorëve”, të Kushtetutës së Republikës së Shqipërisë; në ligjin nr. 84/2016, “Për rivlerësimin kalimtar të gjyqtarëve dhe prokurorëve”; në ligjin nr. 44/2015, ‘Kodi i Procedurave Administrative të Republikës së Shqipërisë”; në ligjin nr. 115/2016, “Për organet e qeverisjes së sistemit të drejtësisë”, i ndryshuar; në ligjin nr. 96/2016, “Për statusin e gjyqtarëve dhe prokurorëve në Republikën e Shqipërisë”, i ndryshuar, me propozim të Grupit të Punës, sipas urdhrit nr. 195, datë 16.12.2024, “Për përgatitjen dhe hartimin e planit të veprimit për çështjet e papërfunduara të rivlerësimit të prokurorëve nga Komisioni i Pavarur i Kualifikimit”, të Kryetarit, Këshilli i Lartë i Prokurorisë

VENDOSI:

1. Miratimin e rregullores “Mbi zhvillimin e procedurave për rivlerësimin e subjekteve nga Këshilli i Lartë i Prokurorisë”, sipas tekstit bashkëlidhur.
2. Ky vendim hyn në fuqi në datën e botimit në Fletoren Zyrtare dhe publikohet në faqen zyrtare të internetit të Këshillit të Lartë të Prokurorisë.
[bookmark: _GoBack]U shpall në Tiranë, sot më 16.7.2025.

KRYETAR
Mirela Bogdani

RREGULLORE
PËR MBLEDHJET E PËRBASHKËTA DHE BASHKËPUNIMIN NDËRINSTITUCIONAL NDËRMJET KËSHILLIT TË LARTË GJYQËSOR DHE KËSHILLIT TË LARTË TË PROKURORISË

Neni 1
Qëllimi dhe fusha e zbatimit

1. Kjo rregullore përcakton kuadrin procedural për organizimin, planifikimin, drejtimin dhe zhvillimin e mbledhjeve të përbashkëta midis Këshillit të Lartë Gjyqësor dhe Këshillit të Lartë të Prokurorisë.
2. Ajo përcakton përgjegjësitë e secilit Këshill në përgatitjen dhe menaxhimin e mbledhjeve të përbashkëta dhe siguron bashkërendimin në fushat me interes të përbashkët institucional, në respekt të plotë të pavarësisë kushtetuese dhe mandateve të veçanta të Këshillit të Lartë Gjyqësor dhe Këshillit të Lartë të Prokurorisë.
3. Kjo rregullore ofron një bazë, për bashkëpunim të strukturuar dhe periodik midis dy Këshillave dhe forcon mekanizmat institucionalë, të nevojshëm për veprim të përbashkët konsistent dhe efektiv.

Neni 2
Fushat e bashkëpunimit dhe objekti i mbledhjeve të përbashkëta

1. Bashkëpunimi midis Këshillit të Lartë Gjyqësor dhe Këshillit të Lartë të Prokurorisë, si dhe temat që do të trajtohen në mbledhjet e tyre të përbashkëta, pasqyrojnë çështje me rëndësi të përbashkët dhe përgjegjësi institucionale, në përputhje me kompetencat e tyre përkatëse kushtetuese dhe ligjore. Në fund të çdo viti kalendarik, Këshilli i Lartë Gjyqësor dhe Këshilli i Lartë i Prokurorisë, nëpërmjet Kryetarëve, dakordësojnë një agjendë vjetore të mbledhjeve të përbashkëta, si dhe çështjet me interes të ndërsjellë, që do të trajtohen.
2. Fushat e bashkëpunimit përfshijnë, por nuk kufizohen, në sa vijon:
a) seancat e përbashkëta plenare dhe takimet e përbashkëta të Komisioneve të Përhershme, departamenteve, strukturave këshilluese ligjore dhe njësive mbështetëse përkatëse;
b) bashkërendim dhe përafrim në interpretimin dhe zbatimin e dispozitave ligjore, shkëmbim të jurisprudencës dhe praktikave institucionale;
c) nisma legjislative dhe reforma të politikave të sektorit të drejtësisë që ndikojnë, si në gjyqësor, ashtu edhe në prokurori;
d) zhvillimi dhe zbatimi i standardeve etike, rregullave për integritetin dhe mekanizmave të llogaridhënies që zbatohen për magjistratët;
e) strategjitë për transparencë dhe komunikim publik që synojnë forcimin e besimit të publikut në institucionet e drejtësisë;
f) harmonizimi i procedurave dhe politikave në çështjet që lidhen me zhvillimin e karrierës, vlerësimin, transferimin dhe disiplinën e magjistratëve;
g) bashkërendimi në mbledhjen, përpunimin dhe përdorimin e të dhënave gjyqësore dhe të prokurorisë, duke përfshirë informacionin statistikor, treguesit e performancës, si dhe përdorimin e mjeteve digjitale dhe sistemeve të TI-së nëpër gjykata dhe prokurori;
h) bashkërendimi me institucionet e tjera të sektorit të drejtësisë për çështje me rëndësi të përbashkët, duke përfshirë Inspektorin e Lartë të Drejtësisë, Shkollën e Magjistraturës, Prokurorinë e Përgjithshme, Ministrinë e Drejtësisë dhe palët e tjera të interesuara, veçanërisht kur kërkohet përafrim në zbatimin e reformave ligjore ose institucionale;
i) çdo fushë tjetër me rëndësi për funksionimin dhe përmirësimin e sistemit të drejtësisë, ku të dy Këshillat kanë një interes të përbashkët institucional.
3. Në fushat ku Këshillat identifikojnë interes të përbashkët që përfshijnë institucione të tjera të sektorit të drejtësisë, këto institucione mund të ftohen të marrin pjesë në mbledhje të përbashkëta ose diskutime specifike. Pjesëmarrja e këtyre institucioneve organizohet dhe koordinohet me marrëveshjen e kryetarëve të Këshillit të Lartë Gjyqësor dhe Këshillit të Lartë të Prokurorisë, bazuar në rëndësinë e temës dhe mandatin institucional (të përfshirë).

Neni 3
Shpeshtësia e mbledhjeve të përbashkëta

1. Këshilli i Lartë Gjyqësor dhe Këshilli i Lartë i Prokurorisë mbajnë jo më pak se dy mbledhje të përbashkëta plenare në vit. Pjesëmarrja në këto mbledhje është e detyrueshme, në përputhje me nenet 68 dhe 166, të ligjit nr. 115/2016. Të paktën një nga mbledhjet duhet të përfshijë një komponent ceremonial, në përputhje me nenin 170, pika 4, të të njëjtit ligj.
2. Çdo Komision i Përhershëm, i ngritur sipas neneve 62 dhe 168, të ligjit nr. 115/2016, zhvillon mbledhje të përbashkëta, të paktën 1 (një) herë në 6 (gjashtë) muaj, përgjatë 1 (një) viti. Këto mbledhje zhvillohen në mënyrë të alternuar në mjediset e Këshillit të Lartë Gjyqësor dhe Këshillit të Lartë të Prokurorisë dhe trajtojnë çështje që janë në fushën përkatëse të kompetencës së secilit komision.
3. Departamentet përkatëse, strukturat këshilluese ligjore dhe njësitë mbështetëse të dy Këshillave mblidhen të paktën një herë në 3 (tre) muaj, në mënyrë të alternuar në mjediset e secilit Këshill, për të bashkërenduar punën për çështje me interes të përbashkët dhe për të ndjekur zbatimin e vendimeve të përbashkëta. Sekretari i përgjithshëm, i secilit Këshill, merr pjesë në këto mbledhje.

Neni 4
Organizimi dhe rendi i ditës i mbledhjeve të përbashkëta plenare

1. Organizimi dhe rendi i ditës i çdo mbledhjeje të përbashkët plenare dakordësohen, paraprakisht, nga kryetari i Këshillit të Lartë Gjyqësor dhe kryetari i Këshillit të Lartë të Prokurorisë, ose nga përfaqësuesit e tyre të autorizuar, me mbështetjen e sekretariateve teknike përkatëse.
2. Për çdo mbledhje, Këshilli i Lartë Gjyqësor ose Këshilli i Lartë i Prokurorisë merr përgjegjësinë kryesore për bashkërendimin organizativ dhe logjistik, duke përfshirë thirrjen, organizimin e mbledhjes në mjediset e tij dhe kryesimin e seancës. Kjo përgjegjësi alternohet midis dy institucioneve.
3. Këshilli përgjegjës për organizimin përgatit projektrendin e ditës në bazë të propozimeve të paraqitura nga të dy institucionet. Projektrendi i ditës i nënshtrohet miratimit të përbashkët nga kryetari i Këshillit të Lartë Gjyqësor dhe kryetari i Këshillit të Lartë të Prokurorisë, përpara se të shpërndahet.
4. Propozimet për rendin e ditës mund të paraqiten nga anëtarët e secilit Këshill, komisionet e tyre të përhershme ose njësitë administrative përkatëse.
5. Kur zyrtarët e nivelit të lartë ftohen të marrin pjesë, në përputhje me nenin 170, pika 4, të ligjit nr. 115/2016, rendi i ditës përfshin:
a) një seancë ceremoniale për fjalime institucionale ose prezantime zyrtare;
b) një seancë pune për diskutimin dhe miratimin e konkluzioneve.
6. Rendi i ditës (përfundimtar) dhe dokumentacioni mbështetës u shpërndahen të gjithë pjesëmarrësve, jo më vonë se 10 (dhjetë) ditë pune, para mbledhjes.

Neni 5
Procedura dhe zhvillimi i mbledhjes së përbashkët

1. Mbledhjet e përbashkëta thirren dhe kryesohen në mënyrë të alternuar nga kryetari i Këshillit të Lartë Gjyqësor dhe kryetari i Këshillit të Lartë të Prokurorisë ose nga përfaqësuesit e tyre (të caktuar).
2. Çdo mbledhje e përbashkët ndjek një rend dite, që përfshin fjalët hyrëse, paraqitjen e pikave të rendit të ditës, diskutime të strukturuara dhe formulimin e konkluzioneve operative ose veprimeve vijuese. Zhvillimi i mbledhjes siguron përfaqësim të barabartë dhe pjesëmarrje aktive të të dy Këshillave.
3. Konkluzionet operative që rezultojnë nga seanca e punës shënohen në një seksion të veçantë të procesverbalit dhe pasqyrojnë pikat e dakordësuara, nismat e përbashkëta ose përpjekjet e planifikuara për bashkërendim.
4. Në mungesë të konsensusit mbi një pikë të caktuar të rendit të ditës, çështja i referohet secilit Këshill për diskutim individual dhe ndjekje të duhur institucionale.
5. Procesverbali i çdo mbledhjeje të përbashkët përgatitet nga Sekretariati Teknik dhe i dërgohet të dy kryetarëve, brenda 7 (shtatë) ditëve të punës, për miratim. Procesverbali i miratuar regjistrohet në zyrën e protokoll-arkivit përkatës të secilit institucion dhe shpërndahet siç duhet, sipas rastit.

Neni 6
Bashkëpunimi i komisioneve të përhershme dhe departamenteve ligjore

1. Komisionet e përhershme të Këshillit të Lartë Gjyqësor dhe Këshillit të Lartë të Prokurorisë zhvillojnë mbledhje të përbashkëta, të paktën 1(një) herë në 6 (gjashtë) muaj përgjatë 1(një) viti, në përputhje me nenin 3, të kësaj rregulloreje. Mbledhjet zhvillohen në mënyrë të alternuar në mjediset e secilit Këshill.
2. Këto mbledhje trajtojnë çështje që janë në fushat përkatëse të kompetencës së Komisioneve, siç përcaktohen në ligjin nr. 115/2016 dhe do të synojnë të sigurojnë bashkërendim dhe konsistencë në praktikat institucionale, përfshirë zbatimin e reformave ligjore dhe strategjike.
3. Departamentet ligjore dhe këshilltarët ligjorë të dy Këshillave mbajnë bashkërendim të vazhdueshëm dhe zhvillojnë mbledhje të përbashkëta, të paktën 1 (një) herë në 3 (tre) muaj. Këto mbledhje bashkërendohen nën përgjegjësinë e sekretarit të përgjithshëm të secilit Këshill. Qëllimi i mbledhjeve të tilla është të sigurojë interpretim dhe zbatim të harmonizuar të kuadrit ligjor që rregullon gjyqësorin dhe prokurorinë.

Neni 7
Sekretariati teknik

1. Secili Këshill cakton strukturën e vet administrative (përkatëse) për të vepruar, si sekretariati teknik, përgjegjës për zbatimin dhe mbështetjen e dispozitave të kësaj rregulloreje. Sekretariatet teknike funksionojnë nën autoritetin dhe organizimin e secilit Këshill dhe shërbejnë si pika kontakti për komunikim dhe bashkërendim midis Këshillit të Lartë Gjyqësor dhe Këshillit të Lartë të Prokurorisë.
2. Për qëllimet e kësaj rregulloreje, sekretariati teknik:
a) bashkërendon organizimin logjistik dhe procedural të mbledhjeve të përbashkëta plenare, mbledhjeve të komisioneve të përhershme dhe mbledhjeve të bashkërendimit të departamenteve;
b) ndihmon në përgatitjen, rishikimin dhe shpërndarjen e projektrendit të ditës dhe dokumentacionit përkatës;
c) regjistron, përpilon dhe shpërndan procesverbalet dhe konkluzionet operative të mbledhjeve të përbashkëta;
d) monitoron dhe mbështet zbatimin e konkluzioneve, veprimeve vijuese dhe nismave të përbashkëta;
e) mban një regjistër të shkëmbimeve institucionale dhe ofron përditësime të rregullta për kryetarët dhe sekretarët e përgjithshëm të të dy Këshillave, mbi statusin e bashkëpunimit të vazhdueshëm.
3. Sekretariatet teknike të Këshillit të Lartë Gjyqësor dhe Këshillit të Lartë të Prokurorisë punojnë në bashkërendim, për të siguruar vazhdimësinë, konsistencën dhe kujtesën institucionale në kryerjen e veprimtarive të përbashkëta, në zbatim të kësaj rregulloreje.

Neni 8
Pjesëmarrja e Inspektorit të Lartë të Drejtësisë, Shkollës së Magjistraturës,
Prokurorisë së Përgjithshme dhe institucioneve të tjera

1. Inspektori i Lartë i Drejtësisë dhe Shkolla e Magjistraturës ftohen të marrin pjesë në mbledhjet e përbashkëta të Këshillit të Lartë Gjyqësor dhe Këshillit të Lartë të Prokurorisë, kur rendi i ditës përfshin çështje brenda fushave të tyre përkatëse të përgjegjësisë.
2. Prokuroria e Përgjithshme ftohet të marrë pjesë në mbledhje të përbashkëta për çështje me interes të përbashkët.
3. Me ftesë të kryetarëve të Këshillit të Lartë Gjyqësor dhe Këshillit të Lartë të Prokurorisë, këto institucione mund të paraqesin raporte, të dorëzojnë propozime dhe të marrin pjesë në debatin mbi pikat përkatëse të rendit të ditës, me qëllim që të kontribuojnë në formulimin e konkluzioneve operative.
4. Institucionet e ftuara nuk kanë të drejtë vote, por mund të shprehin pikëpamjet e tyre, me gojë ose me shkrim, gjatë seancave të punës.
5. Institucionet e tjera të sistemit të drejtësisë, gjithashtu, mund të ftohen të marrin pjesë në mbledhjet e përbashkëta, me marrëveshje të përbashkët të Kryetarëve të Këshillit të Lartë Gjyqësor dhe Këshillit të Lartë të Prokurorisë, bazuar në rëndësinë e rolit të tyre për çështjet që diskutohen.

Neni 9
Aspektet financiare

1. Shpenzimet që lidhen me organizimin dhe zhvillimin e mbledhjeve të përbashkëta të Këshillit të Lartë Gjyqësor dhe Këshillit të Lartë të Prokurorisë mbulohen nga secili Këshill, brenda kufijve të buxheteve të tyre vjetore (përkatëse).
2. Mbledhjet e Komisioneve të Përhershme, bashkërendimi i këshilltarëve ligjorë dhe aktivitetet e sekretariateve teknike kryhen pa krijuar barrë shtesë financiare dhe ndjekin parimin e kufizimit të kostove.
3. Kur është e përshtatshme, Këshillat mund të kërkojnë, së bashku ose individualisht, mbështetje financiare ose teknike nga institucionet kombëtare, partnerët ndërkombëtarë ose projekte të mbështetura nga donatorët, në përputhje me rregullat financiare dhe të prokurimit në fuqi.
4. Të gjitha praktikat financiare duhet të respektojnë parimet e pavarësisë dhe transparencës institucionale dhe të kryhen në përputhje me kuadrin ligjor dhe rregullator përkatës.

Neni 10
Komunikimi dhe konfidencialiteti

1. Këshilli i Lartë Gjyqësor dhe Këshilli i Lartë Prokurorisë sigurojnë komunikim të rregullt dhe të strukturuar në zbatimin e kësaj rregulloreje.
2. Vendimet e përbashkëta, konkluzionet operative dhe rezultatet e tjera publikohen në faqet zyrtare të të dy Këshillave, përveç rasteve kur kufizohen nga legjislacioni në fuqi ose rregullat e brendshme për konfidencialitetin.
3. Informacioni sensitiv ose konfidencial i shkëmbyer ose i diskutuar në kuadër të mbledhjeve të përbashkëta, përpunohet në përputhje me legjislacionin në fuqi dhe procedurat e brendshme që rregullojnë mbrojtjen e të dhënave dhe sigurinë institucionale.

Neni 11
Hyrja në fuqi dhe rishikimi

1. Kjo rregullore hyn në fuqi në datën e botimit në Fletoren Zyrtare dhe publikohet në faqen zyrtare të internetit të Këshillit të Lartë të Prokurorisë.
2. Zbatimi i kësaj rregulloreje rishikohet çdo 2 (dy) vjet ose më herët, nëse vlerësohet e nevojshme me marrëveshje të ndërsjellë, me qëllim vlerësimin e efektivitetit të saj dhe bërjen e ndryshimeve të përshtatshme.

